## Zakon o Muzejima Ivana Meštrovića

### NN 76/2007 (23.7.2007.), Zakon o Muzejima Ivana Meštrovića

# HRVATSKI SABOR

2397

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O MUZEJIMA IVANA MEŠTROVIĆA

Proglašavam
Zakon o Muzejima Ivana Meštrovića, kojega je Hrvatski sabor donio na sjednici
6. srpnja 2007. godine.

Klasa:
011-01 /07-01/65

Urbroj: 71-05-03/1-07-2

Zagreb,
13. srpnja 2007.

Predsjednik

**Stjepan Mesić, v. r.**

## ZAKON

### O MUZEJIMA IVANA MEŠTROVIĆA

I. OPĆE ODREDBE

Članak 1.

Ovim
se Zakonom osnivaju Muzeji Ivana Meštrovića (u daljnjem tekstu: Muzeji) radi
osiguravanja uvjeta za trajnu zaštitu, očuvanje, stručno i znanstveno
izučavanje, stručno prezentiranje i populariziranje umjetničkih djela koja je
akademik kipar Ivan Meštrović, Darovnim ugovorom od 31. siječnja 1952. godine
darovao Republici Hrvatskoj, te drugih darovanih i na drugi način pribavljenih
umjetnina koje čine fundus Muzeja.

Članak 2.

Muzeji
se osnivaju kao javna muzejska ustanova i od interesa su za Republiku Hrvatsku.

Osnivač
Muzeja je Republika Hrvatska, a osnivačka prava i obveze ostvaruje Vlada
Republike Hrvatske.

Članak 3.

Naziv
ustanove glasi: Muzeji Ivana Meštrovića.

Sjedište
Muzeja je u Splitu, Šetalište Ivana Meštrovića 46.

Svoju
djelatnost Muzeji obavljaju u Zagrebu, Mletačka 8 (Atelijer Meštrović), u
Splitu, Šetalište Ivana Meštrovića 46 (Galerija Meštrović) i Šetalište Ivana
Meštrovića 39 (Crikvine – Kaštelet),
te u Otavicama (Crkva Presvetog Otkupitelja).

Vlada
Republike Hrvatske može donijeti odluku o promjeni sjedišta Muzeja i mjestu
obavljanja djelatnosti.

Muzeji
imaju svojstvo pravne osobe i upisuju se u sudski registar.

Članak 4.

O
pitanjima koja nisu uređena ovim Zakonom na Muzeje se na odgovarajući način
primjenjuju Zakon o muzejima, Zakon o zaštiti i očuvanju kulturnih dobara,
Zakon o ustanovama i na temelju njih doneseni propisi.

II. DJELATNOST MUZEJA

Članak 5.

Muzeji
obavljaju djelatnost sukladno Zakonu o muzejima, pridržavajući se Darovnog
ugovora iz članka 1. ovoga Zakona, a naročito:

–
čuvaju, stručno održavaju, stručnim i znanstvenim metodama obrađuju, izučavaju,
publiciraju te stalnim i povremenim izložbama prezentiraju djelo Ivana
Meštrovića,

–
donose program čuvanja, zaštite, prezentiranja i populariziranja djela Ivana
Meštrovića,

–
održavaju, te provode sanaciju i rekonstrukciju objekata Muzeja, i to objekata
Galerije Meštrović i Crikvina – Kaštelet
s pripadajućim zemljištima u Splitu, objekta Atelijer Meštrović s dvorištem u
Zagrebu te Crkve Presvetog Otkupitelja s pripadajućim zemljištem u Otavicama,

–
izučavaju cjelokupno djelo Ivana Meštrovića i razvijaju oblike populariziranja,
promidžbe i prezentiranja Muzeja,

–
prikupljaju, sređuju i stručno obrađuju dokumentacijsku i arhivsku građu o
Ivanu Meštroviću i njegovom djelu,

–
izrađuju, izdaju i objavljuju stručnu, znanstvenu, popularnu i promidžbenu građu
o Ivanu Meštroviću i njegovom cjelokupnom djelu,

–
surađuju s muzejima i galerijama u zemlji i inozemstvu radi zaštite,
izučavanja, populariziranja i prezentiranja djela Ivana Meštrovića.

Muzeji
mogu obavljati i druge poslove koji služe obavljanju djelatnosti iz stavka 1.
ovoga članka, ako su u manjem opsegu ili se uobičajeno obavljaju uz utvrđenu
djelatnost, sukladno Darovnom ugovoru iz članka 1. ovoga Zakona i odredbama
Zakona o autorskom pravu i srodnim pravima.

Članak 6.

Muzeji,
uz poslove iz članka 5. ovoga Zakona, osiguravaju stručnu pomoć u zaštiti
umjetničkih djela Ivana Meštrovića koja se nalaze u Spomen-galeriji Ivana
Meštrovića u Vrpolju i u Gradskom muzeju Drniš u
Drnišu.

Članak 7.

Stručne
i druge poslove u Muzejima obavljaju osobe koje ispunjavaju uvjete propisane
Zakonom o muzejima, drugim zakonima i općim aktima Muzeja.

Članak 8.

Muzeji
podnose izvješće o radu i poslovanju Vladi Republike Hrvatske jednom godišnje i
uvijek na njezin zahtjev.

Muzeji
izvješćuju javnost o obavljanju poslova svoje djelatnosti u skladu s odredbama
ovoga Zakona i drugih propisa.

III. USTROJSTVO I
UPRAVLJANJE

Članak 9.

Ustrojstvo
Muzeja uređuje se statutom te se za obavljanje djelatnosti Muzeja mogu
ustrojavati odjeli i službe.

Članak 10.

Muzejima
upravlja Upravno vijeće.

Upravno
vijeće ima pet članova.

Predsjednika
i dva člana Upravnoga vijeća imenuje Vlada Republike Hrvatske na prijedlog
ministra kulture iz redova kulturnih, znanstvenih i drugih istaknutih
djelatnika, a dva člana bira stručno vijeće iz redova stručnih radnika Muzeja.

Mandat
predsjednika i članova Upravnog vijeća traje četiri godine i mogu biti ponovno
imenovani odnosno birani.

Članak 11.

Upravno
vijeće:

–
donosi Statut Muzeja uz suglasnost Vlade Republike Hrvatske,

–
predlaže ministru kulture imenovanje i razrješenje ravnatelja Muzeja,

–
raspisuje i provodi javni natječaj za imenovanje ravnatelja Muzeja,

–
donosi program rada i razvoja Muzeja na prijedlog ravnatelja,

–
odlučuje o financijskom planu i godišnjem obračunu,

–
predlaže promjene u ustroju i organizaciji rada Muzeja te

–
obavlja i druge poslove utvrđene ovim Zakonom i Statutom.

Članak 12.

Rad
i poslovanje Muzeja organizira i vodi ravnatelj.

Ravnatelja
imenuje i razrješava ministar kulture na prijedlog Upravnog vijeća.

Ravnatelj
se imenuje na temelju natječaja koji se objavljuje u »Narodnim novinama« i u
najmanje jednom javnom glasilu.

Za
ravnatelja Muzeja može biti imenovana osoba koja ispunjava uvjete iz Zakona o
muzejima. Mandat ravnatelja traje četiri godine i može biti ponovno imenovan.

Ostali
uvjeti koje treba ispunjavati ravnatelj te način i postupak provođenja
natječaja propisat će se Statutom.

Članak 13.

Pored
poslova određenih ovim Zakonom, Upravno vijeće i ravnatelj Muzeja obavljaju i
druge poslove sukladno zakonu, drugim propisima i Statutu.

Članak 14.

Stručni
nadzor nad radom Muzeja obavlja se sukladno Zakonu o muzejima.

Nadzor
nad zakonitošću rada Muzeja obavlja Ministarstvo kulture.

IV. SREDSTVA MUZEJA

Članak 15.

Sredstva
za rad Muzeja osiguravaju se u proračunu Republike Hrvatske.

Muzeji
mogu stjecati sredstva obavljanjem djelatnosti, te iz drugih izvora kao što su
darovi, potpore, sponzorstva, legati i slično.

Muzeji
mogu samo uz suglasnost Vlade Republike Hrvatske steći, opteretiti ili otuđiti
nekretninu ili drugu imovinu čija je vrijednost veća od vrijednosti utvrđene
Statutom.

Muzeji
vode poslovne knjige i sastavljaju financijska izvješća prema propisima kojima
se uređuje način vođenja računovodstva proračunskih korisnika.

V. PRIJELAZNE I ZAVRŠNE
ODREDBE

Članak 16.

Od
dana stupanja na snagu ovoga Zakona »Fundacija Ivana
Meštrovića« osnovana Zakonom o »Fundaciji Ivana
Meštrovića«, (»Narodne novine«, br. 9/91.), nastavlja
s radom kao Muzeji Ivana Meštrovića.

Muzeji
preuzimaju objekte, umjetnička djela, imovinu, sredstva, opremu, prava i obveze
te radnike »Fundacije Ivana Meštrovića«.

Od
dana stupanja na snagu ovoga Zakona direktor »Fundacije
Ivana Meštrovića« nastavlja s radom kao privremeni ravnatelj Muzeja do
imenovanja ravnatelja prema odredbama ovoga Zakona i Statuta.

Od
dana stupanja na snagu ovoga Zakona Upravni odbor »Fundacije
Ivana Meštrovića« nastavlja s radom kao privremeno Upravno vijeće Muzeja do
konstituiranja Upravnog vijeća prema odredbama ovoga Zakona.

Od
dana stupanja na snagu ovoga Zakona radnici »Fundacije
Ivana Meštrovića« nastavljaju obavljati svoje poslove na zatečenim radnim
mjestima do rasporeda na radna mjesta sukladno aktima Muzeja iz članka 18.
ovoga Zakona.

Članak 17.

Ministar
kulture će u roku od 30 dana od dana stupanja na snagu ovoga Zakona predložiti
Vladi Republike Hrvatske imenovanje predsjednika i dva člana Upravnog vijeća
sukladno članku 10. stavku 3. ovoga Zakona.

Stručno
vijeće će u roku iz stavka 1. ovoga članka izabrati dva člana Upravnog vijeća
iz redova stručnih radnika Muzeja sukladno članku 10. stavku 3. ovoga Zakona.

Članak 18.

Muzeji
će uskladiti, s odredbama ovoga Zakona, Statut, druge opće akte i poslovanje u
roku od 90 dana od dana stupanja na snagu ovoga Zakona.

Članak 19.

Danom
stupanja na snagu ovoga Zakona prestaje važiti Zakon o »Fundaciji
Ivana Meštrovića«, (»Narodne novine«, br. 9/91.).

Članak 20.

Ovaj
Zakon stupa na snagu osmoga dana od dana objave u »Narodnim novinama«.

Klasa:
612-05/07-01/01

Zagreb,
6. srpnja 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Zakon, NN 76/2007-2397
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)